CELEX: 32012D0063
Language: ro
Date: 2011-10-31 00:00:00
Title: 2012/63/UE: Decizia Comisiei din 31 octombrie 2011 – privind ajutorul de stat SA. 30931 (C/11) – România – Schema de ajutor privind dezvoltarea infrastructurii de transport aerian [notificată cu numărul C(2011) 7863]  Text cu relevanță pentru SEE

2.2.2012   
            
            
               RO
            
            
               Jurnalul Oficial al Uniunii Europene
            
            
               L 30/21
            
         DECIZIA COMISIEI
   din 31 octombrie 2011
   privind ajutorul de stat SA. 30931 (C/11) – România
   Schema de ajutor privind dezvoltarea infrastructurii de transport aerian
   [notificată cu numărul C(2011) 7863]
   (Numai textul în limba română este autentic)
   (Text cu relevanță pentru SEE)
   (2012/63/UE)
   COMISIA EUROPEANĂ,
   având în vedere Tratatul privind funcționarea Uniunii Europene, în special, articolul 108 alineatul (2) primul paragraf,
   având în vedere Acordul privind Spațiul Economic European, în special articolul 62 alineatul (1) litera (a),
   întrucât:
   1.   PROCEDURĂ
   
   
               (1)
            
            
               Prin notificarea electronică din data de 17 mai 2010, autoritățile române au notificat Comisiei, în conformitate cu articolul 108 alineatul (3) din Tratatul privind funcționarea Uniunii Europene (denumit în continuare „TFUE”), o schemă de ajutor prin care se acordă sprijin din fonduri de stat în beneficiul aeroporturilor regionale. Notificarea a fost înregistrată cu numărul de caz N 185/10.
            
         
               (2)
            
            
               La 23 iunie 2010, 7 octombrie 2010, 3 decembrie 2010 și 17 martie 2011, Comisia a solicitat informații suplimentare privind măsura propusă. La 22 iulie 2010, 27 octombrie 2010, 20 ianuarie 2011 și 5 aprilie 2011, autoritățile române au furnizat informațiile solicitate.
            
         
               (3)
            
            
               La 15 septembrie 2010, autoritățile române au informat Comisia cu privire la anumite modificări ale schemei notificate, în special în ceea ce privește numărul beneficiarilor.
            
         
               (4)
            
            
               Prin scrisoarea din 24 mai 2011, Comisia a informat România cu privire la decizia de a iniția procedura oficială de investigare stabilită la articolul 108 alineatul (2) din TFUE în legătură cu ajutorul notificat și cu alte măsuri luate în beneficiul aeroporturilor (denumită în continuare „decizia de inițiere a procedurii”) (1). Ulterior, Comisia a adoptat o rectificare a deciziei respective, în data de 23 iunie 2011.
            
         
               (5)
            
            
               Decizia de inițiere a procedurii a fost publicată în Jurnalul Oficial al Uniunii Europene
                   (2). Comisia a solicitat părților interesate să își prezinte observațiile.
            
         
               (6)
            
            
               Prin scrisorile din 27 iunie 2011, 5 iulie 2011 și 19 august 2011, România și-a prezentat observațiile cu privire la decizia de inițiere a procedurii.
            
         
               (7)
            
            
               Comisia a primit observații de la trei părți interesate, și anume Carpatair, o companie aeriană care funcționează pe aeroportul din Timișoara, aeroportul din Cluj-Napoca și Asociația Română a Aeroporturilor. Observațiile părților interesate au vizat schema notificată și, de asemenea, finanțarea publică suplimentară acordată aeroporturilor de la data aderării României la UE, în vederea acoperirii pierderilor din exploatare.
            
         
               (8)
            
            
               Prin scrisorile din 16 septembrie 2011, Comisia a transmis României observațiile părților interesate.
            
         2.   DESCRIEREA MĂSURII NOTIFICATE
   
   
               (9)
            
            
               Măsura notificată vizează finanțarea publică a investițiilor în infrastructură destinate micilor aeroporturi regionale.
            
         
               (10)
            
            
               Prin măsura notificată se urmărește sprijinirea respectării standardelor de siguranță a aviației în aeroporturile regionale din România și dezvoltarea unei infrastructuri de transport aerian sigure și funcționale, precum și îmbunătățirea accesibilității și dezvoltării regionale.
            
         
               (11)
            
            
               În etapa de evaluare preliminară, autoritățile române au clarificat faptul că, în general, aeroporturile regionale din România înregistrează pierderi, iar statul român acoperă în fiecare an pierderile din exploatare ale acestor aeroporturi. Autoritățile române au transmis Comisiei o listă cuprinzătoare a finanțării publice disponibile pentru aeroporturile din categoria D de la data aderării României la UE.
            
         
               (12)
            
            
               Autoritățile române au comunicat faptul că valoarea subvențiilor acordate anual aeroporturilor se ridică, în cea mai mare parte, la valoarea ajutoarelor exceptate de la obligația de notificare în temeiul Deciziei 2005/842/CE a Comisiei din 28 noiembrie 2005 privind aplicarea articolului 86 alineatul (2) din Tratatul CE [în prezent, articolul 106 alineatul (2) din Tratatul privind funcționarea Uniunii Europene] la ajutorul de stat, sub forma compensației pentru obligația de serviciu public, acordat anumitor întreprinderi cărora le-a fost încredințată prestarea unui serviciu de interes economic general (3) (denumită în continuare „Decizia SIEG”).
            
         
               (13)
            
            
               Finanțarea publică acordată aeroportului din Timișoara ar fi singura excepție întrucât, potrivit autorităților române, această finanțare nu constituie un ajutor de stat, în condițiile în care măsura respectă principiul investitorului în economia de piață. Finanțarea publică acordată aeroportului din Timișoara face obiectul unei evaluări separate întreprinse de Comisie.
            
         3.   RETRAGEREA NOTIFICĂRII
   
   
               (14)
            
            
               Prin scrisoarea din data de 25 iulie 2011, autoritățile române și-au retras notificarea în cazul ajutorului de stat SA.30931 privind schema de finanțare a investițiilor în infrastructură în beneficiul aeroporturilor regionale mici din România. Autoritățile române au adus la cunoștință faptul că intenționează să finanțeze aceste aeroporturi în conformitate cu dispozițiile din Orientările comunitare privind finanțarea aeroporturilor și ajutorul la înființare pentru companiile aeriene cu plecare de pe aeroporturile regionale (4) (denumite în continuare „Orientările în domeniul aviației”) și cu Decizia SIEG.
            
         
               (15)
            
            
               În Orientările în domeniul aviației se admite că anumite activități desfășurate de aeroporturi și, în cazuri excepționale, chiar și administrarea globală a unui aeroport pot reprezenta servicii de interes economic general (denumite în continuare „SIEG”). În acest caz, autoritatea publică impune operatorului aeroportuar anumite obligații de serviciu public, iar operatorul aeroportuar poate fi despăgubit pentru costurile suplimentare determinate de îndeplinirea acestor obligații.
            
         
               (16)
            
            
               Decizia SIEG se aplică în cazul compensațiilor pentru obligația de serviciu public acordate întreprinderilor a căror cifră de afaceri medie anuală înainte de impozitare, toate activitățile incluse, este mai mică de 100 de milioane EUR în cursul celor două exerciții financiare care preced exercițiul financiar în care a fost încredințată prestarea unui serviciu de interes economic general, care beneficiază de o compensație anuală pentru serviciul respectiv mai mică de 30 de milioane EUR, precum și în cazul compensațiilor pentru prestarea unui serviciu public de către aeroporturile a căror medie a traficului anual nu depășește 1 milion de pasageri în cursul celor două exerciții financiare care preced exercițiul în care le-a fost încredințată prestarea unui serviciu de interes economic general. Atunci când sunt îndeplinite condițiile prevăzute în Decizia SIEG, compensațiile pentru obligația de serviciu public sunt compatibile cu piața internă și sunt exceptate de la obligația de notificare stabilită la articolul 108 alineatul (3) din TFUE.
            
         
               (17)
            
            
               În conformitate cu articolul 8 din Regulamentul (CE) nr. 659/1999 al Consiliului din 22 martie 1999 de stabilire a normelor de aplicare a articolului 93 (în prezent, articolul 88) din Tratatul CE (5), statul membru în cauză poate retrage notificarea în timp util, înainte de adoptarea de către Comisie a deciziei privind ajutorul. În conformitate cu articolul 8 alineatul (2) din regulamentul menționat anterior, Comisia trebuie să închidă procedura în toate cazurile în care a inițiat procedura oficială de investigare.
            
         
               (18)
            
            
               Având în vedere că România și-a retras notificarea și că va finanța aeroporturile regionale în deplină conformitate cu dispozițiile Orientărilor în domeniul aviației și cu Decizia SIEG, Comisia a decis să închidă procedura oficială de investigare, în temeiul articolului 108 alineatul (2) din TFUE, cu privire la măsura notificată.
            
         
               (19)
            
            
               Prezenta decizie nu aduce atingere celorlalte măsuri care fac obiectul deciziei de inițiere a procedurii. Prin urmare, investigația oficială cu privire la măsurile respective se află încă în curs de desfășurare,
            
         ADOPTĂ PREZENTA DECIZIE:
   Articolul 1
   Cu privire la schema notificată care prevede finanțarea publică pentru susținerea măsurilor de îmbunătățire a infrastructurii din aeroporturile regionale mici, Comisia a decis să închidă parțial procedura oficială de investigare prevăzută la articolul 108 alineatul (2) din TFUE, întrucât România și-a retras notificarea privind proiectul în cauză.
   Articolul 2
   Prezenta decizie se adresează României.
   
      Adoptată la Bruxelles, 31 octombrie 2011.
      
         
            Pentru Comisie
         
         Joaquín ALMUNIA
         
            Vicepreședinte
         
      
   
   
      (1)  Procedura oficială de investigare se referă atât la schema notificată privind finanțarea publică pentru sprijinirea dezvoltării infrastructurii aeroportuare în aeroporturile regionale mici, cât și la finanțarea publică acordată anumitor aeroporturi în vederea acoperirii pierderilor din exploatare.
   
      (2)  JO C 207, 13.7.2011, p. 3.
   
      (3)  JO L 312, 29.11.2005, p. 67.
   
      (4)  JO C 312, 9.12.2005, p. 1.
   
      (5)  JO L 83, 27.3.1999, p. 1.